ועדת החוקה, חוק ומשפט, כנסת 16, פרוטוקול מספר 353, 2004-12-20 09:00

מיכאל איתן: רבותיי, אני פותח את הישיבה.

מיכאל איתן: על סדר היום הצעת חוק יועצי המס התשס"ג-2003 של חבר הכנסת משה גפני וקבוצת חברי כנסת.

מיכאל איתן: הדיון שלנו הוא דיון המשך בהסדרת נושא יועצי המס, והסדרת הייצוג שלהם.

מיכאל איתן: אני רוצה לבקש כעת מהיועץ המשפטי עו"ד משה בוטון, להזכיר לנו מהן הבעיות שנותרו לנו כרגע פתוחות על מנת להשלים את החקיקה?

משה בוטון: יש מספר נושאים שנשארו פתוחים, ואני מבקש להתחיל בנושא שאותו תציג נציגת היועץ המשפטי לממשלה לענייני בתי משפט.

גלי בן אור: סעיף 40 דן בערעור על החלטת ועדת המשמעת.

גלי בן אור: נקבע שם שעל ההחלטה ניתן לערער לבית משפט מחוזי, ועל ההחלטה של בית משפט מחוזי ניתן לערער אם ניתנה רשות, לנשיא בית המשפט העליון.

גלי בן אור: סעיף קטן (ב) מגביל את האפשרות לערער על בית משפט מחוזי רק לשני נושאים: להתניית רישום או לביטול רישום.

גלי בן אור: אנחנו מבקשים למחוק את הצמצום הזה.

גלי בן אור: אנחנו בעד הצמצום, ואנחנו חושבים שזה נכון וחשוב שלא כל עניין קטן יגיע לבית משפט עליון.

גלי בן אור: אבל, אנחנו חושבים שהמנגנון של בקשת רשות ערעור הוא מספיק טוב לכך.

גלי בן אור: בגלל שאם תהיה בקשת רשות ערעור על נושא שהוא קטן יחסית או שהוא פשוט ושבית משפט חושב שאין צורך טיפול בו, לא יתנו רשות.

מיכאל איתן: האם יש מישהו שמתנגד לשינוי הזה?

מיכאל איתן: יהיה אישור ברשות על כל עניין וגמרנו את העניין במקום לעשות את האבחנה בחקיקה.

משה בוטון: אתה רצית בזה.

מיכאל איתן: אני משנה את דעתי.

מיכאל איתן: אם אף אחד לא מתנגד אז מה איכפת לי.

משה בוטון: חובתי להזכיר לך.

מיכאל איתן: אנחנו לא רצינו שעל כל ערעור שטותי, ואנחנו יודעים שאנשים רצים לבתי משפט, ולכן אמרתי בואו נחסום.

מיכאל איתן: נגיד שרק כאשר יש דבר מהותי כאשר לא רוצים לרשום יועץ מס או מבטלים את רישומו בפנקס, אפשר להגיע עד לעליון.

מיכאל איתן: בכל העניינים האחרים קיבל התראה או לא, יהיה קודם סוף פסוק.

מיכאל איתן: אבל, אם בהנהלת המשפט אומרים שזה ייפתר ממילא על-ידי בקשת רשות ולא איכפת לנו שיגישו עוד בקשות ויורידו אותם, אז מה אני?

מיכאל איתן: הם אומרים שזה יותר טוב להם.

מיכאל איתן: למה אני צריך להתעקש אם אף אחד לא מתנגד לזה?

משה בוטון: היה דיון על זה בוועדה וכך הוחלט, אבל מותר לשנות.

משה בוטון: ישנם עוד נושאים.

משה בוטון: ראשית, ישנו עניין השם של יועץ המס, ואת זה אולי תרצה להשאיר לסוף.

מיכאל איתן: תיכף נקיים על זה דיון.

משה בוטון: יש הוראת מעבר שחסרה לגבי סיום התמחות, תקופת התמחות.

משה בוטון: אנחנו קבענו כאן בחוק שתקופת ההתמחות תהיה שנה.

משה בוטון: נשאלת השאלה מה עם מתמחה שהתחיל להתמחות לפני תחילת החוק?

משה בוטון: נניח שהוא סיים כבר שנה, או שהוא התחיל עכשיו לפני שלושה חודשים לפני קבלת החוק, והוא צריך להמשיך.

משה בוטון: השאלה, היא האם בכל מקרה הוא זקוק לשנה?

מיכאל איתן: מהן ההצעות?

משה בוטון: יש הצעה אחת של מס הכנסה שאומרת שבכל מקרה הוא צריך שנה.

משה בוטון: גם מי שהתחיל, ברגע שהוא סיים את השנה הוא סיים את השנה, אפילו אם הוא באמצע.

משה בוטון: אם החוק תופס אותו באמצע, והוא כבר שנה וחודשיים או שנה ושלושה חודשיים, הוא סיים את תקופת ההתמחות שלו.

משה בוטון: יש הצעה של יועצי המס שאומרת שהוא צריך להמשיך עוד 45 ימים כדי להשלים ולא להפסיק אותו באמצע.

מיכאל איתן: יש הצעה אחת שאומרת שזה שנה בכל מקרה, ואם הוא עבר שנה הוא כבר גמר.

מיכאל איתן: יש הצעה אחרת שאומרת שגם בתקופת המעבר, אלה שעדיין נמצאים, ימשיכו עוד 45 יום.

מיכאל איתן: על מה הויכוח כאן?

מיכאל איתן: זה ויכוח קטנוני ושולי.

נוגה רובינשטיין: למה צריך עוד 45 ימים?

מיכאל איתן: הם אומרים שהחוק ייכנס לתוקפו ואז אדם שהוא יודע שהוא צריך שנתיים התמחות אז זה לא שהוא קם והולך מייד.

מיכאל איתן: יכול להיות שהמאמן שלו צריך מישהו במקומו.

מיכאל איתן: אנחנו יודעים שחלק מההתמחות זה עבדות.

מיכאל איתן: אנחנו משחררים את העבדים בתהליך הדרגתי על מנת לא לגרום נזק כלכלי לבעלי העבדים.

מיכאל איתן: יש בזה איזשהו היגיון.

מיכאל איתן: למה זה צריך להיות מייד עם פרסום החוק?

מיכאל איתן: תעשו עוד 45 יום.

מיכאל איתן: בכל מקרה הם הרוויחו, הם לא יעשו שנתיים.

נוגה רובינשטיין: חודש.

מיכאל איתן: חודש, בסדר.

מיכאל איתן: האם יש התנגדות לחודש?

מיכאל איתן: אין.

משה בוטון: הנושא הבא הוא בסעיף העונשין.

משה בוטון: בחוק כתוב שמי שעבר עבירות של איסור ייצוג נישומים בלי רשיון וכד', אז הקנס שמוטל עליו היום הוא 202,000 שקלים.

משה בוטון: הוצע גם במשרד המשפטים וגם אני מסכים, גם יועצי המס, שאנחנו נוריד את זה ל-67,300 שקל.

מיכאל איתן: האם מישהו מתנגד?

מיכאל איתן: לא.

משה בוטון: ישנו נושא העברת מתמחה ממאמן למאמן.

משה בוטון: כרגע בסעיף 11 (ג) כתוב בחוק שצריך אישור המועצה לפי תקנות שייקבע השר.

משה בוטון: יש פה כמה הצעות.

משה בוטון: הצעה אחת אומרת שמשרד המשפטים ימחק את הסעיף הזה.

משה בוטון: כלומר, לא צריך בכלל אישור מאף אחד.

משה בוטון: הוא לא יכול לעבור ממאמן למאמן ללא קבלת אישור.

משה בוטון: יועצי המס אומרים שהוא צריך רק ליידע את המועצה.

מיכאל איתן: הוגן.

נוגה רובינשטיין: אנחנו גם חושבים שצריך ליידע.

משה בוטון: דעתי היא כמו בלשכת עורכי הדין, שהמועצה תאשר ושהיא צריכה לבדוק מספר דברים.

משה בוטון: למשל, למה הוא עוזב.

נוגה רובינשטיין: אני אומר מהו הקושי שלנו.

נוגה רובינשטיין: הסעיף אומר כך: "מתמחה המבקש להמשיך את התמחותו אצל מאמן אחר, לא יעשה כן אלא באישור המועצה ובהתאם לתנאים שקבע השר.

נוגה רובינשטיין: " יש כאן שני חסמים.

נוגה רובינשטיין: קודם כל, עניין קביעת התנאים על-ידי השר.

נוגה רובינשטיין: אם השר לא קובע תנאים ובגלל המעמד החלש של המתמחים זה אומר ש- - -

משה בוטון: אנחנו נמחק את התנאים של השר.

נוגה רובינשטיין: בסדר.

נוגה רובינשטיין: עניין אישור המועצה, נניח שהמועצה מתעכבת חודשיים והיא לא מתכנסת חודשיים, זה גם לא תמיד על סדר היום שלה.

נוגה רובינשטיין: השאלה היא, האם אנחנו רוצים לכבול את המתמחה שגם כך הוא במצב חלש יחסית, לאישור המועצה או שהוא מספיק שהוא יידע אותם?

נוגה רובינשטיין: אם אחר כך המועצה רואה שיש איזשהו קושי בעניין הזה, הוא יכול לקחת את הסיכון על עצמו.

נוגה רובינשטיין: אחרת, הוא כבול בידי המועצה.

נוגה רובינשטיין: אני שמחה שהתנאים שקבע השר ירד.

נוגה רובינשטיין: אבל חוץ מזה, הוא יהיה כבול לאישור המועצה עד שהמועצה לא תאשר לו הוא לא יוכל לעבור.

מיכאל איתן: יש מועצה של יועצי מס.

מיכאל איתן: בכדי להתחיל התמחות מוסכם על כולם שאדם צריך להגיש אישור והמועצה צריכה לאשר.

מיכאל איתן: ההצעה שאני מבין אותה כהגיונית היא שאם אדם רוצה לעבור למתמחה אחר, הוא פונה למועצה והוא מקבל אישור לעבור למתמחה אחר.

מיכאל איתן: נניח שהוא רצה להתמחות אצל דוד שלו והמועצה לא היתה נותנת לו, אז הוא יתמחה עכשיו אצל מישהו אחר ואחרי יום הוא יעבור לדוד שלו.

מיכאל איתן: אני אומר שיבקש אישור.

מיכאל איתן: גם בלשכת עורכי הדין זה אותו הדבר.

מיכאל איתן: הם אומרים לא, שהוא יוכל לעבור חופשי.

מיכאל איתן: אז בואו נתחיל שהוא גם יוכל חופשי אצל מי שהוא רוצה?

מיכאל איתן: לא.

גדעון סער: מאיזה טעם הם חושבים שהוא צריך לעבור חופשי?

משה בוטון: הם חושבים שהמועצה מאחרת להתכנס כדי לאשר לו את ההתמחות.

משה בוטון: זה לא נימוק.

גדעון סער: אני תומך בעמדת היושב ראש.

מיכאל איתן: זה נראה לי הגיוני.

מיכאל איתן: או שאנחנו אומרים שיתמחה אצל מי שהוא רוצה - - -

גדעון סער: השאלה היא, האם אתה צריך אישור או שמספיק יידוע?

משה בוטון: לא, אישור.

מיכאל איתן: יכול להיות שיידוע מספיק לי.

מיכאל איתן: אבל, אם יהיה יידוע אז מה הם יעשו?

מיכאל איתן: רבותיי, באישור המועצה.

משה בוטון: בשאר הדברים אני הגעתי איתם להסכמה, אין לי בעיות.

משה בוטון: ישנם שלושה נושאים מהותיים שנשארו.

משה בוטון: קודם כל, אנחנו מחקנו לפי החלטת הוועדה בישיבה הקודמת את עניין החברות, והשארנו רק את האחריות האישית.

משה בוטון: כנראה שעל זה עו"ד לחמן מסר רוצה לערער.

משה בוטון: הנושא השני הוא שאני מחקתי מכאן את סמכויות ועדות המשמעת, את מוטב חסר, את מוטב קטוע, ויש לי פסק דין שתוקף את כל הדבר הזה.

משה בוטון: מחקתי את זה מכאן, השארתי רק את הענישה.

מיכאל איתן: האם מישהו מתנגד לזה?

נוגה רובינשטיין: לגבי מוטב חסר, מוטב קטוע, אין לנו התנגדות.

נוגה רובינשטיין: במסגרת אותו חלק נמחקה גם הענישה שהיא מאפשרת ענישה על תנאי.

נוגה רובינשטיין: כלומר, עוד אפשרויות נוספות לסוגי ענישה.

נוגה רובינשטיין: אין לנו התנגדות עקרונית שתימחק ענישה על תנאי, אבל צריך להבהיר שאם ענישה על תנאי נמחקת במסגרת החקיקה הראשית, היא לא יכולה להיות מוסדרת במסגרת חקיקת משנה.

משה בוטון: יש לי כאן תקנות שהעניין הזה של על תנאי הותקן במסגרת חקיקת משנה.

משה בוטון: למשל, חוק הדיינים.

נוגה רובינשטיין: כל נושא הדיינים מוסדר בחקיקת משנה, ולכן מכיוון שהגדרת המקצוע היתה בחקיקת משנה אז גם הענישה.

מיכאל איתן: נפתור את זה אחר כך.

מיכאל איתן: יש לנו שלושה נושאים.

מיכאל איתן: יש לנו את עניין הענישה על תנאי, ויש לנו את עניין השם, ויש לנו עניין החברות.

בועז ברזילי: אני נציג לשכת עורכי הדין, ואנחנו רוצים להעיר הערה.

מיכאל איתן: שב בניחותא ותמתין.

מיכאל איתן: אנחנו לא נקפח את לשכת עורכי הדין.

מיכאל איתן: ישנו עניין של מס שבח וגם על זה הם רוצים לדבר.

נוגה רובינשטיין: הדבר החמישי הוא שבמסגרת המועצה יש מינוי אקס אופיציו, מינוי אישי לנשיא לשכת יועצי המס.

נוגה רובינשטיין: אנחנו חושבים שככל שמדובר בגוף ציבורי לא יכול להיות מיני אישי למישהו מהמגזר הפרטי.

נוגה רובינשטיין: אפשר להציע אותו, יש רשימה שלשכת יועצי המס מציעה.

מיכאל איתן: נקיים על זה עוד הפעם דיון.

דוידה לחמן מסר: זה גם תקדים חקיקתי.

יעל ייטב: אנחנו נרצה להעלות שוב את נושא סעיף 10(ב), הכשירות להתמנות כיועץ מס.

מיכאל איתן: שמענו כבר על הפרוטקציות האלה.

מיכאל איתן: רבותיי חברי הכנסת, אם אנשים הגיעו הנה בגלל שהם גויסו על מנת להצביע ולא משנה מה שנגיד כאן, יש להם כבר דעה ועמדה והם יצביעו, אז זה סיפור אחד.

גדעון סער: לא גויסו, קרה כאן משהו אחר.

גדעון סער: ברגע שאנחנו ראינו שיש כל כך הרבה גורמים בעלי עניין, זה גם עורר את העניין שלנו.

גדעון סער: זאת אומרת, זה לא שמישהו הצליח לגייס אותנו.

גדעון סער: אני בדרך כלל מייצג את חבר הכנסת הסביר.

נסים זאב: האם אפשר לדחות את ההצבעה?

מיכאל איתן: לא, אני רוצה לתאם איתכם את המשך הדיון.

מיכאל איתן: אני יכול להביא את זה להצבעה עכשיו, ואני יכול ללכת ולומר שאם יש חברים שלא היו, אני מוכן להסביר כל נושא ונושא, ולנסות לשכנע ולהשתכנע.

מיכאל איתן: צריכים להחליט מה רוצים, ומה שתחליטו מקובל עליי.

גדעון סער: אני רוצה להשתתף בדיון ובהצבעות, אבל אני חייב לצאת.

גדעון סער: אם אדוני יכריע אחרת זה גם מקובל עליי.

מיכאל איתן: יש פה שני חברי כנסת שהולכים כעת ואני רוצה לשאול אתכם, האם אתם רוצים להצביע?

מיכאל איתן: יש לנו ארבע סוגיות שנשארו פתוחות, האם אתם רוצים לנסות ולהשתכנע.

גדעון סער: אני גם רוצה להשתתף בדיון לפני ההצבעה.

זהבה גלאון: אנחנו תמיד מעדיפים להשתכנע.

גדעון סער: מעדיפים לנסות ולהשתכנע.

מיכאל איתן: אז אני אקבע עוד דיון.

נסים זאב: גם אני מבקש.

משה גפני: אדוני היושב ראש, מתקיימים על החוק הזה דיונים רבים וממצים, שברבים מהם לא היתה לי אפילו סבלנות ויצאתי החוצה.

משה גפני: מיצו את העניין באמת לחלוטין.

משה גפני: הנושאים מאוד ברורים.

משה גפני: עם כל הכבוד, חברי כנסת באים, הם לא השתתפו בדיון, וזה מקובל וזה בסדר גמור.

משה גפני: אם אתה הולך לפתוח דיון מחדש אז זה בסדר, מקובל עליי.

מיכאל איתן: לא, אני לא אמרתי.

משה גפני: אם הולכים לפתוח דיון מחדש, אז לי יש עמדה בנושאים האלה כיוון שאני השתתפתי בדיונים, ואני למדתי.

משה גפני: אני גם נפגשתי עם האנשים השונים בעניין הזה.

משה גפני: יש לי עמדה מגובשת.

משה גפני: אם מתחילים לפתוח דיון מחדש וההצבעות יהיו בעוד חמש שעות, מקובל עליי.

משה גפני: לי יש עמדה מגובשת, אותי לא ישכנעו יותר.

משה גפני: תגידי לי מתיי לבוא ואז אני אבוא.

מיכאל איתן: רבותיי, אני אגמור את כל הנושאים למעט נושא אחד והוא נושא השם.

מיכאל איתן: אנחנו נקבע עוד מועד, נקיים דיון והצבעה על נושא של השם.

משה גפני: אדוני היושב ראש, רק שזה לא יהיה במועד מאוחר.

יעל קויסקי: אדוני היושב ראש, נרצה שגם נושא מס שבח יעלה עוד הפעם בדיון על השם ולא כרגע.

יעל קויסקי: זה משהו שהוחלט בשבוע שעבר.

מיכאל איתן: גברתי, לזה אני כבר לא מסכים.

מיכאל איתן: אני נותן לך עכשיו את הרשות לדבר על נושא מס שבח.

יעל קויסקי: מכיוון שעו"ד ברזילי מומחה בתחום אני מעדיפה שהוא ידבר.

בועז ברזילי: קודם כל, לשכת עורכי הדין מברכת על החוק הזה שהוא מאוד מאוד חשוב.

בועז ברזילי: יש פה רשימה מאוד מאוד ארוכה של חוקים שבהם מותר ליועץ מס לייצג, ואסור ליועץ מס לייצג.

בועז ברזילי: ייצוג בפני השלטונות היא פעולה שיוחדה לעורכי דין.

בועז ברזילי: יחד עם זאת, בהרבה חוקים ספציפיים ומיוחדים עשו החרגה ונתנו לבעל מקצוע אחר את הרשות לייצג במקביל לעורכי דין.

בועז ברזילי: לדעתנו, הייצוג במס שבח על-ידי יועץ מס יגרום לבלבול מאוד מאוד גדול בציבור ולא ישרת את טובת הציבור.

בועז ברזילי: על-פי הנוסח שכרגע מופיע, ליועץ מס תהיה רשות לייצג בפני שלטונת מס שבח, רשות מיסוי מקרקעין, בקשר למיסוי עסקאות מקרקעין.

בועז ברזילי: לפי דעתנו, הנושא הזה של ייצוג בפני מיסוי מקרקעין הוא לא חלק אינטגרלי ונושק לפעילותו המבורכת והחשובה של יועץ המס בפעילותו היום יומית מול כל הרשויות.

בועז ברזילי: גם בנוסח הנוכחי יש לו ייצוג אך ורק לגבי סוגיות חשבונאיות ולא לגבי סוגיות משפטיות.

בועז ברזילי: לעניות דעתנו, זה גורם בלבול מאוד גדול בציבור.

בועז ברזילי: אני מייצג לעניין משפטי והוא מייצג לעניין חשבונאי.

בועז ברזילי: השוליים יכולים לזוז, הציבור לא יבין את זה.

בועז ברזילי: לדעתנו, פרנסתו של יועץ המס לא תקופח.

בועז ברזילי: יועץ המס יהיה חלק מהדיון.

בועז ברזילי: הוא יציג ניירות עמדה כמו שבוצע עד היום.

בועז ברזילי: עד היום היה צורך בנתונים מיועץ מס, היה צורך בנתונים משמאי.

בועז ברזילי: בדיונים שלנו עם מס שבח אנחנו צריכים לפעמים שמאי או אדריכל, או ארכיטקט שיגיד מהו התב"ע, מהו שינוי הייעוד.

בועז ברזילי: אנחנו נעזרים באנשי מקצוע, אבל לעולם לא בא איש מקצוע ואמר שהוא מייצג.

בועז ברזילי: את הייצוג עושה עורך דין והוא נעזר בכל אנשי המקצוע.

מיכאל איתן: האם במגבלות האלה רואה חשבון יכול?

בועז ברזילי: בחקיקה שעברה לאחרונה ניתנה אותה זכות לרואה חשבון.

מיכאל איתן: זאת אומרת, אתה מציע שנבטל גם את רואה החשבון באותה הזדמנות.

מיכאל איתן: לא איכפת לך כל כך.

בועז ברזילי: לא איכפת לי, אבל זה לא עומד על הפרק כרגע.

משה בוטון: יש לנו את העניין של מס הכנסה, ונמצאת פה יעל ייטב.

מיכאל איתן: לא, אני לא פותח את זה מחדש.

משה בוטון: בסדר, לא פותחים.

משה בוטון: יש לנו את העניין של על תנאי.

משה בוטון: הצעתם למחוק את זה.

משה בוטון: אפשר לעשות תנאי ועוד תנאי, אחר כך אפשר להכניס תנאי נוסף.

משה בוטון: זה בסך הכול ועדת משמעת שיש עליה ערעור בבית משפט מחוזי, ויש על זה ערעור לעליון.

נוגה רובינשטיין: אין בעיה מבחינת מחיקת הסעיף, רק צריך לדעת שלא ניתן יהיה להסדיר בחקיקת משנה.

נוגה רובינשטיין: אתה סברת שמה שנמחק כאן אפשר יהיה להסדיר בחקיקת משנה.

מיכאל איתן: בהנחה שאנחנו מוחקים את היכולת לענישה על תנאי, אי אפשר יהיה להתקין את זה בחקיקת משנה.

מיכאל איתן: כלומר, תהיה לך ועדת משמעת שהיא נכה במידה מסוימת.

משה בוטון: לא נכה, בלי תנאי.

משה בוטון: חוק שירות המדינה משמעת שבו אני יכול לפטר עובדים בלי גימלה, אין לו בכלל ענישה על תנאי.

משה בוטון: נמסר לי ממקורות מוסמכים שגם יושבים פה, שבמשרד המשפטים עובדים על חוק שנקרא חוק ועדות משמעת, וזה יחול גם על זה.

משה בוטון: אבל לסבך, להעמיס בחוק הזה את כל העניין של תנאי על ועדת משמעת, בחוק כזה שיש בו כמה הוראות מהותיות בלבד, את כל ההוראות האלה - - -

נוגה רובינשטיין: לא צריך את כל ההוראות, רק סעיף אחד.

משה בוטון: לא סעיף אחד, אלא סעיף 38 וכל ההוראות שבו.

מיכאל איתן: תסתכלי מה נעשה פה, זה מגוחך.

נוגה רובינשטיין: צריך לדעת שבידי ועדת המשמעת יהיו כלים מוגבלים, כי הכלי של ענישה על תנאי לא יהיה בידיה.

מיכאל איתן: אז היא תיתן התראה ונזיפה, גמרנו.

נוגה רובינשטיין: רק לידיעתך, שלא ניתן יהיה להסדיר את זה.

מיכאל איתן: עד שתכינו את חוק ועדות המשמעת.

משה בוטון: נכון.

משה בוטון: ועדות על תנאי נמחק.

משה בוטון: היא רוצה להעיר עכשיו על סעיף 49(א).

משה בוטון: היא דיברה איתי על זה, ואני הייתי חלוק על דעתה.

משה בוטון: היא רוצה להגביל את זה בזמן, שמי שהיה רשום כבר בפנקס הקודם יכול להירשם מחדש.

משה בוטון: היא אומרת שנגביל את זה בזמן רק לתקופה מסוימת.

מיכאל איתן: בסדר.

משה בוטון: אבל, מה ההיגיון?

נוגה רובינשטיין: זה כדי שמי שיפתח את הפנקס יוכל לדעת מי הם יועצי המס שעובדים.

מיכאל איתן: האם שנה היא תקופה מספיקה?

דוידה לחמן מסר: כן.

מיכאל איתן: תוסיפו תוך שנה.

מיכאל איתן: מי שיכול להירשם יירשם תוך שנה.

משה בוטון: אחרי שנה הוא לא יכול.

מיכאל איתן: הוא לא יכול.

מיכאל איתן: הוא יעשה בחינות, והוא יירשם עם בחינות.

משה בוטון: למען ההגינות, אולי כדאי שנשאל את יועצי המס אם הם מסכימים לזה.

מיכאל איתן: כמה זמן אתם רוצים?

מיכאל איתן: שנה וחצי, שנתיים?

יעקב וירז'בינסקי: שנתיים.

מיכאל איתן: הם מבקשים שנה, ואתם מבקשים שנתיים.

מיכאל איתן: זה יהיה שנה וחצי וזהו.

משה בוטון: תוך 18 חודשים.

מיכאל איתן: כשיהיה זמן ההצבעות, אנחנו צריכים להצביע על עניין מס שבח.

מיכאל איתן: אני רוצה להוריד את העניין של מס שבח.

נסים זאב: האם עד היום הם כן ייצגו בפני השלטונות?

שוש שחם: לא.

מיכאל איתן: מדובר כרגע במצב שבו יועצי המס הולכים בעקבות התיקון שנעשה לגבי רואי החשבון.

מיכאל איתן: רואי החשבון קיבלו אפשרות לייצג בנושאים מסוימים שנוגעים למס שבח, לא בנושאים עקרוניים משפטיים שבהם נדרשת השכלה משפטית והבנת סוגיות משפטיות, אלא בנושאים שנוגעים לחישובי המס.

מיכאל איתן: רואי החשבון קיבלו.

מיכאל איתן: מס שבח מוכן לקבל שגם יועצי המס יעשו את העבודה הזאת.

מיכאל איתן: זה תואם גם את מה שהם עושים בגדול מול מס הכנסה מבחינת ההיקף.

מיכאל איתן: כמובן שעורכי הדין מעונינים לשמור על הפרנסה שלהם.

מיכאל איתן: כלומר, שיהיו כמה שפחות אנשים.

מיכאל איתן: למה אנחנו צריכים להכריח את עם ישראל ללכת לעורך דין בשעה שזה עולה לו כפול?

מיכאל איתן: שילך ליועץ מס וזה יעלה לו חצי מחיר.

נסים זאב: האם רואי החשבון לא מתנגדים?

מיכאל איתן: רואי החשבון הסכימו באדיבותם, כי גם הם קיבלו את זה רק עכשיו.

מיכאל איתן: מי בעד הכללת יועצי המס גם מול מס שבח ירים את ידו?

מיכאל איתן: מי נגד?

מיכאל איתן: ה צ ב ע ה בעד – 2 נגד – 1

מיכאל איתן: יש לנו מתנגד אחד, וזה אולי רק במקרה שהוא גם עורך דין.

מיכאל איתן: אבל, זה רק מקרה.

גדעון סער: אני תמכתי בזה שרואי החשבון יוכלו לייצג, אז יכלת להימנע מה - - -

מיכאל איתן: לא.

משה בוטון: אדוני היושב ראש, יש לנו עוד שני עניינים והוא עניין החברות ועניין השם, ובזה אנחנו מסיימים.

נוגה רובינשטיין: ישנו גם עניין המינוי של נשיא הלשכה.

גדעון סער: אני מבקש לרשום אותי כהסתייגות.

משה בוטון: תשלח לי.

משה בוטון: הסתייגויות רק בכתב.

מיכאל איתן: זה לא לטעמי באופן כללי שיש דיונים - -

גלעד ארדן: - - שחקלאי דואג לחקלאים פה בכנסת, שתושב כוכב יאיר דואג לכוכב יאיר.

מיכאל איתן: כן, זה לא לטעמי.

מיכאל איתן: אני מבטיח לך שאם עכשיו היה דיון בוועדת הכספים על נושא כוכב יאיר, אז או שהייתי מתחילת הדיון יושב ומעורב בחוק, או שלא הייתי הולך להצביע שם.

מיכאל איתן: אני לא עורך דין, אני מדבר כרגע על תופעה שמידי פעם מתרחשת פה בשולחן הזה של ועדת החוקה, שכאשר באים נושאים שקשורים בעורכי דין, אז פתאום יש גיוס של עורכי דין.

גדעון סער: מתחילת הקדנציה נקטתי פה בכל עניין - - -

מיכאל איתן: אני לא בא אליך אישית כעת.

גדעון סער: אתה התייחסת רק אישית, אומנם עטפת את זה בתופעה.

מיכאל איתן: נכון, זו תופעה קיימת.

גדעון סער: אני רוצה להגיד קודם כל שבכל הנושאים שהיו נוגעים ללשכת עורכי הדין, ואני אאיר גם את עיניך ואזכיר לך כאשר היו שאלות של קיצוץ בנושא של סנגוריה ציבורית ובנושא של סיוע משפטי בניגוד לעמדת לשכת עורכי הדין, כאשר באה השאלה של ייצוג על-ידי רואי חשבון לענייני מס, אומנם זה לא היה בוועדה הזאת אלא בוועדת הכספים, אינני זוכר נושא אחד שנקטתי עמדה שהיא עמדת לשכת עורכי הדין.

מיכאל איתן: אני לא דיברתי עליך, למה אתה מזדהה?

גדעון סער: לא, אתה אמרת את זה בעקבות הצבעה מסוימת.

גדעון סער: לא היית צריך לעשות את זה, היית ברוב, היית יכול להמשיך הלאה בשקט ובנחת.

גדעון סער: לא היית חייב לעשות את זה.

מיכאל איתן: נכון.

גדעון סער: אני בטוח שאם תחשוב על זה בשקט עם עצמך, גם אתה תגיע למסקנה.

מיכאל איתן: חבר הכנסת סער, בהגינותך אתה נמצא פה, אתה הרמת את היד.

מיכאל איתן: אתה לא עשית שום דבר שאתה חושב שהוא לא מצפוני ולא הגיוני מבחינתך.

מיכאל איתן: אבל, אתה לא יכול למנוע ממני להעיר הערה שאני חושב שהיא במקומה בהיבט הכללי.

מיכאל איתן: זה לא נמנע עדיין.

מיכאל איתן: אני בזמנו העברתי את זה גם לחוות דעת של היועצת המשפטית.

גדעון סער: נכון, וקיבלת תשובה ששללה את עמדתך.

מיכאל איתן: נכון.

מיכאל איתן: הפניתי את זה ליועצת המשפטית והיא השיבה לי שזה בסדר, ושעורכי דין יכולים להשתתף, ואני הערתי שגם היא עורכת דין.

מיכאל איתן: אבל, קיבלתי את הדין.

מיכאל איתן: נהגתי על-פי המלצתה.

גדעון סער: אתה למדת משפטים כמונו.

גדעון סער: אל תפלה אותנו רק בגלל שעשינו גם עוד פרק זמן, וקיבלנו.

גדעון סער: סך הכול אתה כמונו.

מיכאל איתן: אבל, אין לי טענה.

מיכאל איתן: אני רק אומר שיש כאן איזשהי תופעה.

מיכאל איתן: אני בטוח שהיושב ראש הקודם של ועדת גם הוא הרגיש אותה, שכשבא איזה עניין מקצועי של עורכי דין - - -

גדעון סער: סלח לי עם כל הכבוד, בנושא הזה שאנחנו דנים בו אני נתתי גיבוי לזה בניגוד לעמדת הממשלה שרצתה לעכב את הצעת החוק הזאת.

מיכאל איתן: אבל, זה לא רלוונטי.

גדעון סער: אתה נסחפת פה בלי שום הצדקה לא בנושא הזה ולא בכלל, סתם.

גדעון סער: אומנם אתה מצפן מוסרי - - -

מיכאל איתן: אני לא מצפן מוסרי, אתה עושה מזה סיפור גדול בעוד שלי זה נראה נורא פשוט.

גדעון סער: אתה יכול להעיר לכולם, ולך אי אפשר להעיר?

מיכאל איתן: אני מקבל את ההערה.

מיכאל איתן: אבל, אתה לא שולל את העובדה שכשבאים נושאים ספציפיים של עורכי דין, פתאום אני מוצא פה את כל עורכי הדין באים להילחם.

גדעון סער: מתי ראית אותי בשנתיים האחרונות בנושא שקשור ללשכת עורכי הדין, בא להילחם עבור עמדתה?

מיכאל איתן: אני לא - - -

גדעון סער: אתה מגזים, ואם הייתי רוצה זה הרי גם לא היה עובר וגם הייתי נאבק בזה.

גדעון סער: יש גבול, אתה לא תטיל פה דופי באף אחד.

מיכאל איתן: אני מודה מאוד לחבר הכנסת גדעון סער שבאדיבותו הרבה עוברים כאן החוקים בכנסת- -

גדעון סער: לא באדיבותי הרבה.

מיכאל איתן: - - כי אם הוא רוצה אז הוא יכול- - -

גדעון סער: אם אני רוצה אני יודע להיאבק.

מיכאל איתן: אז תיאבק.

גדעון סער: אתה לא תגיד לי מתי להיאבק, זכותי להצביע.

מיכאל איתן: אתה יכול להיאבק מתי כשאתה רוצה.

גדעון סער: זכותי להצביע גם בלי לשמוע את הטפות המוסר שלך.

מיכאל איתן: אתה לא צריך לשמוע ממני הטפות מוסר.

מיכאל איתן: אבל אתה באת הנה, ואתה עכשיו לא מכחיש את העובדה שלשכת עורכי הדין כאשר באים נושאים שקשורים לעורכי דין בוועדת החוקה, נוהגת כגוף מקצועי ומגייסת.

גדעון סער: ממש לא נכון.

גדעון סער: הכחשתי את זה.

גדעון סער: לא רק הכחשתי, אמרתי שלכל אורך הקדנציה נקטתי - - -

מיכאל איתן: אתה לבד אמרת שהיועצת המשפטית של הכנסת נדרשה לסוגיה.

מיכאל איתן: אני חוזר ואומר, יש בכנסת הזאת תופעה שכאשר עולים כאן נושאים שקשורים בלשכת עורכי הדין, יש התגייסות של עורכי דין להגן על האינטרסים של הלשכה.

גלעד ארדן: תסתכל, איפה כל עורכי הדין בוועדה?

גדעון סער: אגב, דיברו מכל הלשכות האחרות, חוץ מלשכת עורכי הדין.

גדעון סער: הייתי במקרה, יכולתי להיות בזמן ההצבעה בוועדת הכנסת.

מיכאל איתן: אני חוזר ואומר, ואני אחראי למה שאני אומר, יש מצבים בכנסת שכאשר עולים אינטרסים של לשכת עורכי דין, יש גיוס להגן על האינטרסים של עורכי הדין.

מיכאל איתן: אני חשבתי שזה לא לגיטימי.

מיכאל איתן: פניתי ליועצת המשפטית של הכנסת ושאלתי אותה בכתב האם לאפשר או לא לאפשר.

מיכאל איתן: היא השיבה לי שזאת זכותם, וכך נגמר העניין וכיבדתי את הדין.

מיכאל איתן: אבל, להגיד שהתופעה הזאת לא קיימת זה להיתמם.

מיכאל איתן: מי שרוצה להיתמם שייתמם, ומי שרוצה להגיד שאני מטיף מוסר שיגיד שאני מטיף מוסר.

מיכאל איתן: אבל, זאת האמת.

גדעון סער: מטיף מוסר לאחרים, רק לאחרים.

מיכאל איתן: רק אתה מטיף מוסר לעצמך.

מיכאל איתן: אתה לא תגיד כאן את המילה האחרונה, חבר הכנסת גדעון סער.

מיכאל איתן: אתה תגייס את הרוב במליאה להפיל את ההסתייגות הזאת, זה מה שאתה יודע לעשות ואת זה תעשה.

משה בוטון: הנושא הבא הוא הרכב המועצה.

משה בוטון: אנחנו קבענו אקס אופיציו מספר אנשים: מנהל רשות המסים בישראל, סגן מנהל רשות המסים וכו'.

משה בוטון: בין היתר, נשיא לשכת יועצי המס.

משה בוטון: משרד המשפטים מתנגדים לזה שהנשיא יהיה אקס אופיציו, ואני לא יודע למה.

משה גפני: אבל, הסברתם את זה.

נוגה רובינשטיין: בדיון האחרון נאמר לנו שנוכל להעלות את נושא המינוי.

משה גפני: אם את רוצה אני אחזור על מה שאת אמרת בדיון הקודם.

דוידה לחמן מסר: ועדת החוקה אחראית על החקיקה של מדינת ישראל.

דוידה לחמן מסר: אתם עושים חוק שנראה לכם שהוא שולי, אבל הוא חוק שמסדיר עיסוק.

דוידה לחמן מסר: אם אנחנו נותנים מעמד ליושב ראש של היוניון המקצועי של העוסקים בתחום שהוא יושב-ראש הלשכה, אנחנו יוצרים תקדים.

דוידה לחמן מסר: אנחנו פקידי משרד המשפטים צריכים לשמור על החקיקה.

דוידה לחמן מסר: יושב כאן נשיא לשכת רואי חשבון.

דוידה לחמן מסר: הוא לא יושב במועצת רואי חשבון אקס אופציו.

דוידה לחמן מסר: יושב-ראש לשכת עורכי הדין לא יושב.

דוידה לחמן מסר: להם יש את המועצה שלהם.

מיכאל איתן: אתם בכלל לא רציתם למנות כלום.

מיכאל איתן: פתאום עכשיו אתם רוצים למנות.

דוידה לחמן מסר: ההסתייגות שלנו באה ממראית פני החקיקה במדינת ישראל שהוועדה הזאת אחראית עליה.

דוידה לחמן מסר: אתה רוצה לקבל את הסתייגותנו, טוב.

דוידה לחמן מסר: אתה לא רוצה, זה לא חוקים של אימא שלי, זה חוקים שלנו.

מיכאל איתן: אני רוצה להזכיר לך שאתם לא רציתם ששר המשפטים ימנה בכלל, חוץ מאדם אחד.

מיכאל איתן: הוועדה הזאת נלחמה על מנת ששר המשפטים ימנה ארבעה.

מיכאל איתן: אתם רציתם אחד.

דוידה לחמן מסר: חבר הכנסת איתן, אתה לא מבין את בעייתנו.

דוידה לחמן מסר: לא משנה מיהו הממנה.

דוידה לחמן מסר: הבעיה היא איך נראית החקיקה.

דוידה לחמן מסר: לתת ליושב ראש ארגון מקצועי מעמד בחוק - - -

מיכאל איתן: אחד מתוך תשעה.

דוידה לחמן מסר: מחר יבוא נשיא לשכת רואי החשבון ויגיד: למה הוא לא כתוב בחוק?

מיכאל איתן: שר המשפטים ממנה שישה.

דוידה לחמן מסר: מתוך המומלצים שלהם שהם ימליצו עליו, על מה אנחנו מדברים?

מיכאל איתן: לא כל השישה, רק שלושה.

נוגה רובינשטיין: בסעיף (4) כתוב: "שני יועצי מס מייצגים שימנה שר המשפטים בהתייעצות עם לשכת יועצי המס המייצגים".

נוגה רובינשטיין: הסעיף הבא אומר: "נשיא לשכת יועצי המס המייצגים".

נוגה רובינשטיין: זה בדיוק מה שאנחנו אומרים.

דוידה לחמן מסר: אז תכתבי: מתוך מומלצים, שני יועצי מס.

דוידה לחמן מסר: אין לי בעיה שהם ימליצו.

דוידה לחמן מסר: אחד שהם ימליצו ואחד שהשר יעשה "פיקינג".

דוידה לחמן מסר: שניים שהשר ימנה יישאר, ואחד מתוך מומלצי הלשכה.

דוידה לחמן מסר: הלשכה תבחר את הגורם המומלץ על ידה.

משה בוטון: אני לא מבין מה מפריע לך שהוא יהיה קבוע בחוק?

דוידה לחמן מסר: אנשים לא חייבים להיות חברים בלשכת יועצי מס.

דוידה לחמן מסר: יכולים להיות 5,000 יועצי מס בלשכה - - -

איתן צחור: זה לא נכון.

דוידה לחמן מסר: זאת לא חברות קומפולסיבית ואתה נותן מעמד דה-לגה ליושב ראש לשכה וולונטרי.

דוידה לחמן מסר: לכן, זה לא מקובל בחקיקה.

דוידה לחמן מסר: תבחין בין הארגון לבין האנשים העוסקים במקצוע.

משה גפני: אני מבקש להזכיר שאנחנו ביקשנו שמי שיקבע את המועצה יהיה שר המשפטים, כך זה בלשכת רואי חשבון וכך זה צריך להיות בפועל.

משה גפני: בעקבות הדיון שהיה לי עם נציגי הממשלה, אני כופפתי את ראשי והסכמתי על אף שבניגוד לעמדתי.

משה גפני: אני חושב שזה לא נכון, אני חושב ששר המשפטים צריך למנות את המועצה ולא שר האוצר.

משה גפני: אבל, הממשלה אמרה ואני הבטחתי שאני אסכים, והסכמתי.

משה גפני: היתה הסכמה על כל המרכיבים.

משה גפני: האמת היא שאני לא מבין אותם, אני לא מבין לחלוטין על מה הדיון פה.

משה גפני: כלומר, המועצה תבחר, המועצה לא תבחר.

משה גפני: אנחנו מדברים פה על מצב שבעצם השר ממנה שישה חברים.

משה גפני: אני לא מבין את ההתעקשות הזאת.

משה גפני: מייד אנחנו מגיעים למזרח תיכון חדש ולנושא החקיקה במדינת ישראל.

משה גפני: מדובר בסך הכול על חוק על יועצי מס, עם כל הכבוד.

דוידה לחמן מסר: אבל, מחר יבואו לשכת רואי החשבון.

משה גפני: מחר רואי החשבון יבואו ויגידו שהם רוצים שנשיא לשכת רואי החשבון בעקבות החוק הזה, יהיה אחד מבין השלושה שהוא יהיה בתוקף תפקידו.

משה גפני: הוועדה תדון, תמצא לנכון שזה נכון אז יעשו את זה.

משה גפני: הוא נבחר על-ידי הגוף הזה שאתן רוצות לתת לו את הסמכות להחליט.

משה גפני: זה יכול להיות היום פלוני ומחר אלמוני.

משה גפני: אם תבוא לשכת רואי החשבון ותרצה לתקן בחקיקה את העניין הזה, ידונו לגופו של עניין.

משה גפני: מהי הטרגדיה המשפטית בזה?

דוידה לחמן מסר: זה לא נכון.

משה גפני: יושבים פה המון אנשים מכובדים ואנחנו מקיימים פה דיון על דבר סרק שאין לו שום משמעות משפטית, לא חקיקתית.

משה גפני: שום דבר לא.

משה גפני: אתם הופכים את זה למזרח תיכון חדש.

משה גפני: אני מציע שנדון בשאלה מיהו השר שאחראי.

מיכאל איתן: אני דווקא כן חושב שיש כאן בעיה עקרונית, אני רק רוצה להבין אותה.

מיכאל איתן: עו"ד דוידה לחמן מסר אומרת את הבעיה העקרונית שהיא מקובלת עליי.

מיכאל איתן: אני רוצה להבין איך לאזן בין הדברים.

מיכאל איתן: יש מועצה שהיא מכוח החוק, ומתפקידה של המועצה הזאת הוא ליצור מצב של פיקוח.

מיכאל איתן: המהות של המועצה הזאת הוא שהיא גוף מפקח שצריך להשגיח מבחינת האינטרס הציבורי על יועצי המס המייצגים ולוודא שהם מקבלים הכשרה, ושנותנים רשיונות כמו שצריך.

מיכאל איתן: הם צריכים לוודא על כל מה שמעניין את הציבור אם אנחנו נותנים מעמד משפטי לעיסוק הזה.

מיכאל איתן: היא אומרת, איך זה יכול להיות ברמה העקרונית שהמפוקח הוא גם המפקח?

מיכאל איתן: זוהי הנקודה.

מיכאל איתן: היא אומרת שאם שר המשפטים ממנה אז הוא ידאג לאינטרס הציבורי.

מיכאל איתן: הוא לא אומר בהכרח שהוא לא ימנה את נשיא ארגון יועצי המס.

מיכאל איתן: אבל היא אומרת, בזה שאתה נותן להם מעמד אוטומטי אז היום זה אחד, מחר זה שניים, מחר זה שלושה.

מיכאל איתן: אתה מייצר כאן איזשהי זיקה בין המפוקח לעמדות הפיקוח בלי סינון בכלל, אלא אוטומטי.

משה גפני: משהו מזויף מתוכו בעניין הזה, כיוון שעמדת הממשלה המקורית היתה מי האנשים שיהיו במועצה, ומי הולך להתמנות כיועץ מס על-ידי הגוף המפקח הזה.

משה גפני: הרי אנחנו ידענו, ואנחנו יודעים עד לרגע זה, וגם עכשיו בישיבה הזאת אמרו מי הולך להיות יועץ מס לפי דעת הממשלה בלי בחינות, על-ידי הגוף הזה, ומי יהיה במועצה.

משה גפני: אנחנו יודעים, הרי עמדתה ברורה.

משה גפני: הם רוצים שעובדי מס הכנסה, עובדי רשויות.

משה גפני: בדבר שהוא ממש רחוק כרחוק מזרח ממערב.

משה גפני: אנחנו מדברים על שלושה יועצי מס.

משה גפני: צריך לבחון מה עומדת באמת מאחורי העניין.

משה גפני: אם זאת העמדה, היא היתה צריכה להיות עמדה עקרונית לאורך כל הדרך.

מיכאל איתן: אבל הם אומרים לך, במקום שניים יהיו שלושה יועצי מס שימנה שר המשפטים בהתייעצות.

מיכאל איתן: הם ימליצו על הנשיא שלהם.

מיכאל איתן: אני מניח ששר המשפטים לא יגיד: את הנשיא אני לא רוצה.

מיכאל איתן: אבל, אם הוא יגיד, אז הוא יגיד ויהיה מישהו אחר.

מיכאל איתן: זה לא קשור לעניין שעליו דיברת.

איתן צחור: סליחה, יש פה אי הבנה קטנה.

איתן צחור: שר המשפטים זה שר המשפטים.

איתן צחור: הויכוח ביננו הוא רק אחד.

איתן צחור: האם אקס אופיציו נשיא הלשכה הוא זה שימנה, או בסעיף הנפרד, לא שר המשפטים, האם לשכת יועצי המס תמנה?

דוידה לחמן מסר: אין דבר כזה.

דוידה לחמן מסר: האם לשכה ממנה?

מיכאל איתן: רבותיי, אני חייב לסיים.

מיכאל איתן: אני חייב לעבור לישיבה בחדר השני בנושא החסינות.

משה בוטון: ישנו עוד עניין קטן בסעיף (8).

משה בוטון: כתבת ששר המשפטים יקבע את סדרי הדין של המועצה.

משה בוטון: הם רוצים ששר האוצר יקבע את זה.

משה בוטון: הם רוצים לחזור לשר האוצר.

מיכאל איתן: למה שר האוצר צריך לקבוע סדרי דין?

נוגה רובינשטיין: השר הרלוונטי למועצה.

מיכאל איתן: סדרי דין זה פרופר שר המשפטים.

נוגה רובינשטיין: גם בחקיקה אחרת יש דברים שהם לא שר המשפטים.

דוידה לחמן מסר: סדרי הדיונים במועצה, לא בוועדת משמעת.

משה בוטון: ודאי, במועצה.

דוידה לחמן מסר: סדרי הדיון במועצה יקבע שר האוצר.

מיכאל איתן: תעבירו את זה לשר האוצר.

נוגה רובינשטיין: יש לי תיקון נוסח לסעיף 36 לעניין ועדת המשמעת שלא תהיה קשורה לדיני הראיות.

נוגה רובינשטיין: יש לנו נוסח נוהג בכלל החקיקה איך היא לא תהיה קשורה בדיני הראיות.

משה בוטון: אני אשב איתך על זה, לא צריך להביא את זה לוועדה.

משה בוטון: נשאר לנו עניין השם ועניין החברות.

שוקי ויטה: לא, אנחנו גם רוצים לדון בסעיף 10.

מיכאל איתן: אני לא מסכים, אני לא מקבל.

מיכאל איתן: הדיון מוצה, דיברנו על זה, החלטנו.

מיכאל איתן: יש לנו עמדה הנוגדת את עמדתך.

מיכאל איתן: אין שום טעם לקיים עוד פעם דיון.

מיכאל איתן: חבר הכנסת גפני יודע את הסעיף, אני יודע את הסעיף.

מיכאל איתן: יש לנו עמדה נחרצת.

מיכאל איתן: אנחנו לא רוצים סתם לבזבז את הזמן.

שוקי ויטה: אם כך, צריך לתקן את סעיף 49 משום שהוא יוצר אפליה בין החוק - - -

מיכאל איתן: הוא טוען שאם לא נוגעים בסעיף 10 צריך לתקן את סעיף 49.

שוקי ויטה: היום לפי החוק הנוכחי מי שעובד ברשות המסים עשר שנים ויותר רשאי לקבל תעודת יועץ מס.

שוקי ויטה: מצד שני, אם החוק הזה ייכנס לתוקף - - -באוכלוסייה של שבע שנים, שמונה שנים, תשע שנים, והם לא יהיו רשאים.

מיכאל איתן: חבר הכנסת לוי, אני חייב ללכת לוועדת הכנסת.

מיכאל איתן: אני מבקש ממך לנהל את הישיבה.

שוקי ויטה: יש בעיה עם הוראת המעבר.

משה בוטון: נשב יחד, ואם זה סותר נסדיר את זה.

דוידה לחמן מסר: חבר הכנסת איתן, עניין החברות היה סיכום שלי איתך.

דוידה לחמן מסר: אתה אמרת לי שיועץ מס יהיה אחראי לייעוץ המס שהוא נתן בין אם הוא עושה את זה כיחיד ובין אם בחברה.

דוידה לחמן מסר: הסעיף לא כתוב כך.

משה בוטון: זה כתוב, סעיף 17.

משה בוטון: האם אתם רוצים לשנות את הנוסח?

דוידה לחמן מסר: כן, אנחנו רוצים ש- - -

משה בוטון: נשב על הנוסח של האחריות האישית.

יצחק לוי: לגבי נושא החברות, אם יש לכם נוסחים תעבירו ליועץ המשפטי.

יצחק לוי: אני מבין שיכולה להיות פה הסכמה על הנוסח.

יצחק לוי: אם אין אז אין.

דוידה לחמן מסר: הנושא של אחריות מוגבלת לבעלי מקצוע הוא נושא בעייתי, ולכן היה חשוב לי לגמור את זה עם חבר הכנסת איתן.

דוידה לחמן מסר: זהו נושא בעייתי מכיוון שאם אני אגיד שזאת חברה שכל בעלי המניות בה יהיו יועצי מס, תתעורר השאלה מה יקרה חס וחלילה כשאחד הולך לעולמו, ומי קונה את חלקו?

דוידה לחמן מסר: לכן, מתעוררות מסכת של שאלות.

דוידה לחמן מסר: אומר חבר הכנסת איתן שבעניין של מייצגי מס הוא רוצה ליצור תקדים, ואני לא בטוחה שהתקדים הזה הוא נכון.

דוידה לחמן מסר: התקדים אומר שבניגוד לעורכי דין ובניגוד לרואי חשבון, יועצי מס יכולים להיות בחברות עם לוביסטים, עם אינסטלטורים, עם רופאים.

דוידה לחמן מסר: כולם ביחד יהיו חברה.

דוידה לחמן מסר: אחד יהיה בעל מניות, וכל אחד - - -

יצחק לוי: אני מפסיק אותך פה, הדברים שלך נרשמו לפרוטוקול.

יצחק לוי: אני רוצה לסכם את הנושא הזה, ולעבור לנושא הבא.

דוידה לחמן מסר: אנחנו מתנגדים לכך שבחברה - - -

יצחק לוי: אני כרגע לא מסכם שום דבר.

יצחק לוי: יושב-ראש הוועדה הוא זה שיסכם בישיבה הבאה.

משה גפני: התקיים על העניין הזה דיון.

משה גפני: העמדה שלהם נידונה בהרחבה רבה, ואנחנו לוקחים את הדברים שלהם מאוד ברצינות, והעניין סוכם.

דוידה לחמן מסר: הוא לא סוכם.

משה גפני: הוא, לא הוצבע.

דוידה לחמן מסר: הוא גם לא סוכם.

משה גפני: אמר יושב-ראש הוועדה, ואני יכול אפילו כמעט לצטט את הדברים שלו.

משה גפני: יש אחריות אישית של יועץ המס.

משה גפני: החברה יכולה להיות מורכבת ממה שהיא מורכבת.

משה גפני: אנחנו לא נכנסים בחוק הזה לתוך ההסדרה של החברות, אחרת אנחנו מתחילים להסתבך, ובדיון הסתבכנו.

משה גפני: התחיל דיון ואנחנו בעצם ראינו שאנחנו הולכים על דבר גדול מאיתנו, כי לעשות עכשיו על חברות ועל תאגידים - - -

יצחק לוי: אני מציע שלא נפתח ויכוח עכשיו.

יצחק לוי: סיימנו את הדיון, תודה רבה.

יצחק לוי: אני לא מסכם.

יצחק לוי: הדיון יימשך בישיבה הבאה.

יצחק לוי: רבותיי, תודה רבה.

יצחק לוי: הדיון הסתיים.